Què ha passat a Maó?
Maó ha acollit una concentració de protesta contra el judici de l'1-O i la deriva antidemocràtica de l'estat espanyol en drets civils i socials. Al voltant de dues-centes persones arribades de diversos punts de l'illa han denunciat la repressió als líders polítics independentistes empresonats i exiliats. La protesta amb el lema ‘Judici a la Democràcia. Jo Acuso. Defensem els drets civils i socials' s'ha fet a la plaça del Carme. La Plataforma per la Democràcia de Menorca, sorgida arran de la violència policíaca i la repressió de l'1-O, ha organitzat la protesta que ha comptat amb un gran nombre d'entitats socials i sindicals de l'illa. Els diferents portaveus d'aquestes organitzacions han pujat a l'escenari i han llegit un fragment denunciant el retrocés viscut en els darrers anys en el seu àmbit. La Plataforma Benvinguts Refugiats, el Col·lectiu Sobiranista, la Plataforma Antifeixista, el Col·lectiu de Jubilats per unes pensions dignes i associacions feministes, entre més, han acusat l'estat espanyol d'aquesta deriva antidemocràtica. La concentració de Maó ha reivindicat la llibertat dels presos polítics i el retorn dels exiliats. La protesta també ha servit per a exigir el dret a un habitatge digne i la derogació de normes com la llei mordassa o la reforma laboral aprovada pel PP.
Una concentració de protesta contra el judici de l'1-O i la deriva antidemocràtica de l'estat espanyol en drets civils i socials.